Əsərdə Azərbaycan tarixçiliyi üçün maraqlı və əhəmiyyətli məqamlar çoxdur. Maraqlıdır ki Əmir Teymurun sonuncu Gürcüstan yürüşü (1403) barədə İbn Ərəbşahın qələmə aldığı bəhslər də əslində Gürcüstana yox, Şəkiyə aiddir. Belə ki bu hekayətlərdə ""Gəl-Gör-Get"" adlı bir qaladan da bəhs olunur, Şirvanşah Şeyx İbrahimin dili ilə isə yerli əhali gürcü yox, ""tatar"" adlandırılır. Bu zaman aydınlaşır ki, hekayətlərdəki ""gürcü"" sözləri millət yox, hümmət və məzhəb, yəni ""xristian provoslav"" mənasında işlədilmişdir.